Šimkovičová, Martina, ministerka kultúry SR (2024-01-18):
Vážený pán podpredseda, vážený pán poslanec, k predmetnej otázke som sa už vyjadroval 16. januára 2024 na 9. schôdzi Výboru Národnej rady Slovenskej republiky pre obranu a bezpečnosť na základe žiadosti poslancov, členov Výboru Národnej rady Slovenskej republiky pre obranu a bezpečnosť, kde som podal vysvetlenie k medializovaným informáciám o zrušení, resp. o reorganizácii Národnej kriminálnej agentúry Prezídia Policajného zboru. V nadväznosti na uvedené môžem opätovne potvrdiť, že Národná kriminálna agentúra Prezídia Policajného zboru bude podrobená reorganizácii. Tak ako som uviedol, uvažujeme o viacerých alternatívach zmien v organizácii a riadení Národnej kriminálnej agentúry Prezídia Policajného zboru, ktoré sa môžu týkať zmeny jej riadenia. Alternatívou je aj líniové riadenie, avšak v tejto chvíli nie je rozhodnuté a zvažujú sa rôzne možnosti. Uvažuje sa o zachovaní základných odborov Národnej kriminálnej agentúry Prezídia Policajného zboru Bratislava západ, stred a východ a o zmenách systematizačného charakteru, a to presystemizovanie časti jej tabuliek na iné útvary Policajného zboru, pričom zdôrazňujem, že nepôjde o systemizačnú zmenu výrazného rozsahu, avšak v tejto chvíli ide len o hypotetické možnosti zmien interného charakteru v štádiu vyhodnocovania, ku ktorým sa nebudem bližšie vyjadrovať. Reorganizácia Národnej kriminálnej agentúry Prezídia Policajného zboru súvisí predovšetkým s vládnym návrhom zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony, doručený Národnej rade Slovenskej republiky 6. decembra 2023, evidovaný ako tlač 106. Predmetným návrhom sa znižuje trestná sadzba niektorých trestných činov proti majetku, hospodárskych trestných činov a trestných činov korupcie, čo znamená pre Policajný zbor zmeny vo vecnej príslušnosti pre konanie o trestných činoch v pôsobnosti Policajného zboru smerom na útvary v pôsobnosti krajských riaditeľstiev Policajného zboru a z uvedeného dôvodu je nutné uvedené útvary Policajného zboru posilniť. Okrem uvedeného sa vyššie citovaným vládnym návrhom zákona v čl. 2 mení aj Trestný poriadok, a to v § 14 písm. m) sa navrhuje zúžiť pôsobnosť Špecializovaného trestného súdu len na vybrané trestné činy, a to poškodzovanie finančných záujmov Európskej únie podľa § 261 ods. 6 Trestného zákona a subvenčný podvod podľa § 225 ods. 6 Trestného zákona oproti platnému zneniu uvedeného ustanovenia, ktorým spadajú do pôsobnosti Špecializovaného trestného súdu všetky trestné činy poškodzovania finančných záujmov Európskej únie, teda nielen kvalifikovaná skutková podstata trestných činov. Na základe uvedeného dôjde k úbytku nápadu trestnej činnosti na Národnej kriminálnej agentúre Prezídia Policajného zboru. Vychádzajúc z uvedeného, bude možné prerozdeliť personálne kapacity v rámci Policajného zboru čiastočne zo súčasných personálnych kapacít Národnej kriminálnej agentúry Prezídia Policajného zboru. K časti vašej otázky, ktorou sa pýtate na dáta, z ktorých vychádzame, a to na konkrétne počty pracovníkov a ich zaťaženosť sa vyjadrovať nebudem, pretože otázka reorganizácie Národnej kriminálnej agentúry Prezídia Policajného zboru je zatiaľ v štúdiu úvah, tak ako som už uviedol, a v súčasnosti nie je k dispozícii konečné rozhodnutie. Základný dokument, z ktorého sa vychádza, je vyššie uvedený vládny návrh zákona, na základe ktorého preukázateľne bez potreby konkrétnych dát dôjde k nárastu trestnej činnosti na útvaroch Policajného zboru v pôsobnosti krajských riaditeľstiev Policajného zboru. Ďakujem.